Žiak, Miroslav, poslanec NR SR (2020-04-28):
Vážený pán podpredseda, vážené dámy a páni, prihlásil som sa v diskusii k programovému vyhláseniu vlády, pretože cítim určitú potrebu sa vyjadriť. Predložený návrh vládneho programu vznikol po vzájomných rozhovoroch a konzultáciách. Som veľmi rád, že aj keď východiská koaličných strán sa môžu ideovo a filozoficky líšiť, tak aj napriek tomu programové vyhlásenie vzniklo po vzájomnej dohode. Dôvodom, prečo sme sa spoločne ocitli vo vládnej koalícii, mnohí už určite poznáte. Pre tých, ktorí však pochybujú o odpovedi, tak vám ju rád odpoviem. Je to preto, že ľudia chceli zmenu. Výsledok volieb nám všetkým dokázal, že ľuďom nie je jedno, ako sa bude ďalej uberať budúcnosť našej krajiny. Občania Slovenskej republiky nám prejavili dôveru a my im, samozrejme, za to ďakujeme. Dámy a páni, sľúbili sme činy a týmto programovým vyhlásením vlády ešte len začítame. Ale cítim, že je to na tej správnej ceste. Áno, parlament je miestom a má byť miestom pre diskusiu. Mnohokrát aj pre búrlivú diskusiu. Ale chcem zdôrazniť, že na toto miesto nepatrí nedôstojné správanie, ako sme mohli vidieť minulý pondelok zo strany poslancov za stranu SMER, keď sa pri predstavovaní programového vyhlásenia vlády postavili a odišli z rokovacej sály. Dámy a páni, tento program má mnohé riešenia, ktoré nám vedia v budúcnosti pomôcť k tomu, aby sa nám tu spoločne lepšie žilo. Jednou z oblastí, ktorá je pre rozvoj Slovenska dôležitá, je vytvoriť a posilniť podmienky pre podnikateľské prostredie. Medzi jedny z ústredných dôvodov nízkych platov občanov na Slovensku môžme označiť nízku produktivitu ekonomiky ako takej. Produktivita práce meraná pridanou hodnotou je na Slovensku pod priemerom západných krajín a dosluhuje približne 55 % priemen..., priemernej úrovne Európskej únie. Ak sa ako Slovensko chceme v platoch vyrovnať západnej Európe, nezostáva nám nič iné, iba zvýšiť potenciál pridanej hodnoty. Pokiaľ majú slovenské platy aj ďalej dobiehať tie západné, je zlep..., je nutné zlepšiť potenciál pre tvorbu pridanej hodnoty. Prevaha nízkoproduktívnych firiem znamená ich silný vplyv na cenu práce v ekonomike. Ich priestor na zvyšovanie odmien za prácu je značne obmedzený a celková výška mzdových nákladov zostáva na nízkej úrovni. Tieto nízkoproduktívne firmy pritom vytvárajú len zhruba 30 % celkovej pridanej hodnoty medzi sledovanými firmami, no zamestnávajú až takmer dve tretiny všetkých zamestnancov. Tak ako je uvedené v programovom vyhlásení vlády, čo potvrdzujú aj reálne dáta o produktivite a konkurencieschopnosti slovenských firiem, je pozitívne, že vláda Slovenskej republiky orientuje pozornosť na zvyšovanie konkurencieschopnosti slovenských firiem vytvárajúcich nízku pridanú hodnotu. Keďže deklarované firmy tvoria na jednej strane nízku pridanú hodnotu, v porovnaní so zahraničnými firmami pôsobiacimi na Slovensku, avšak na druhej strane majú vysoký vplyv na celkovú zamestnanosť. Dámy a páni, vážení členovia vlády, dovoľte mi uzavrieť moje vystúpenie a vysloviť plnú podporu predloženému vládnemu programu, za ktorý budem, samozrejme, hlasovať ako vyslovenie dôvery vláde Slovenskej republiky. Som presvedčený, že toto programové vyhlásenie je vyhlásením ambicióznym a plným odbornosti vo všetkých oblastiach, ktoré ponúka nová koalícia na nasledujúce štyri roky. Verím, že tento program zabezpečí krajinu, Slovensko, v ktorej budeme radi pracovať, podnikať a žiť. Ďakujem veľmi pekne. (Potlesk.)